Gru-ongeluk eis 2 boetiesCoetzee en Stiaan ‘n paar jaar gelede. Foto: Verskaf Ina Booyse, ŉ vriendin van die familie, het aan Maroela Media gesê Kobus van der Walt en sy twee seuns, Stiaan (16) en Coetzee (6), was Saterdagaand op pad terug na hul huis in Musina toe die botsing plaasgevind het. Volgens Booyse het Kobus en die seuns die dag op die gesin se plaas buite die dorp deurgebring. Philna, Kobus se vrou en die seuns se ma, was nie saam plaas toe nie aangesien sy verder studeer en besig is met eksamen. Die Nissan-dubbelkajuitbakkie waarin die pa en seuns gery het, het teen ŉ oorlaaide bakkie wat langs die pad gestaan het, gebots. Die oorlaaide bakkie het op ŉ blinde hoogte gestaan. Die bakkie waarin Kobus en sy seuns gery het. Foto: Verskaf Volgens Booyse het sy van die botsing te hore gekom en is sy en nog ‘n vriendin, Cinta Roets, na Philna se huis waar sy die nuus aan haar oorgedra het. “Ons het na die ongelukstoneel gery. Stiaan was reeds dood. Paramedici was besig om Coetzee te behandel.” Booyse het gesê Coetzee is na ŉ dokterspreekkamer op die dorp geneem waar hy gestabiliseer is voordat daar met hom na ŉ hospitaal in Polokwane gejaag is. Coetzee is kort voor die ambulans se aankoms by die hospitaal dood. Volgens Booyse het Kobus sy arm en verskeie ribbes gebreek. Hy het ook ŉ nekbesering opgedoen. ‘n Meer onlangse foto van Stiaan. Foto: Verskaf Stiaan was ŉ gr. 10-leerder aan die Hoër Tegniese Skool Tom Naudé in Polokwane terwyl Coetzee ŉ gr. 1-leerder aan die Laerskool Musina was. Die Van der Walt-egpaar het ook ŉ dogter, Marianné, wat aan die Noordwes-Universiteit se Potchefstroomkampus studeer. Volgens Booyse sal daar Donderdag ŉ roudiens plaasvind en die seuns Vrydag op die plaas begrawe word. “Ons wil net namens die Van der Walt-gesin vir almal baie dankie sê vir die hulp en gebede.” Die polisie in Limpopo kon nie onmiddellik besonderhede oor die voorval verskaf nie.